John Travolta

John Joseph Travolta (s. 18. helmikuuta 1954 Englewood, New Jersey) on yhdysvaltalainen näyttelijä. Teatterissa ja televisiossa uransa 1970-luvulla aloittanut Travolta nousi suursuosioon diskoelokuvalla Saturday Night Fever – lauantai-illan huumaa (1977) ja musikaalilla Grease (1978). Sen jälkeen hänen uransa hiipui, kunnes hän palasi suosioon elokuvalla Pulp Fiction – Tarinoita väkivallasta (1994). Travolta tunnetaan myös aktiivisena skientologina.

 Varhainen elämä 

John Travolta syntyi 18. helmikuuta 1954 kuusilapsisen perheen kuopukseksi. Hänen isänsä Salvatore Travolta oli Yhdysvalloissa syntynyt amerikanitalialainen, ja hänen äitinsä Helen Cecilia Burke oli amerikanirlantilainen näyttelijä ja laulaja. Travolta kasvoi New Jerseyssä, jossa hänen isällään oli rengasliike.

Travolta alkoi näytellä 12-vuotiaana ja ryhtyi esiintymään musikaaleissa. Myös useimmat Travoltan sisaruksista ryhtyivät viihdealalle.

 Ura 
Travolta muutti 16-vuotiaana New Yorkiin aloittaakseen näyttelijän uran. Hän näytteli kiertävässä teatteriseurueessa, joka esitti Grease-musikaalia. Hän sai myös rooleja Broadwaylla. Vinnie Barbarinon rooli television draamasarjassa Terve taas, Kotter (1975–1979) teki Travoltasta nopeasti hyvin suositun Yhdysvalloissa.

Travoltan ensimmäinen merkittävä elokuvarooli oli Stephen Kingin romaaniin perustuvassa kauhuelokuvassa Carrie (1976). Läpimurtonsa hän teki Tony Maneron roolissa diskoelokuvassa Saturday Night Fever – lauantai-illan huumaa (1977). Travolta sai roolisuorituksestaan Oscar-ehdokkuuden. Vuonna 1978 Travolta saavutti lisää menestystä esittämällä Danny Zukoa Greasen elokuvasovituksessa. Travolta levytti myös popalbumeja, kuten Can’t Let Go, John Travolta ja Travolta Fever, joista hitiksi nousi single ”Let Her In”.

Greasen jälkeen Travoltan ura alkoi hiipua, ja hänen seuraavien vuosien elokuvansa eivät saaneet paljonkaan arvostusta. 1990-luvun alussa Travoltan ura oli aallonpohjassa.

Travoltan ura lähti uuteen nousuun, kun ohjaaja Quentin Tarantino otti hänet Vincent Vegan rooliin elokuvassa Pulp Fiction – Tarinoita väkivallasta (1994). Travolta sai roolisuorituksestaan paljon arvostusta ja toisen Oscar-ehdokkuutensa. Seuraavina vuosina hän alkoi jälleen saada rahakkaita roolitarjouksia. Rooli elokuvassa Get Shorty – hyvä pätkä (1996) toi hänelle Golden Globe -palkinnon. Travoltan muita menestysrooleja noilta ajoilta olivat muun muassa FBI-agentin rooli elokuvassa Face/Off – kahdet kasvot (1997), poliitikon rooli elokuvassa Päävärit (1998), hakkerijohtajan rooli elokuvassa Salasana: Swordfish (2001) ja äidin rooli elokuvassa Hairspray (2007).

Vuonna 2016 Travolta näytteli rikossarjassa The People v. O.J. Simpson: American Crime Story, josta hän sai parhaan miessivuosan Emmy-ehdokkuuden.

 Yksityiselämä 

Travolta meni vuonna 1991 naimisiin näyttelijä Kelly Prestonin kanssa. Heille syntyi kolme lasta. Tammikuussa 2009 heidän vanhin poikansa kuoli 16-vuotiaana lyötyään päänsä kaatuessaan hotellin kylpyhuoneessa perheen lomamatkalla Bahamalla. Hän sairasti Kawasakin tautia. Travoltan vaimo Kelly Preston kuoli heinäkuussa 2020 rintasyöpään. Myös Travoltan aiempi kumppani, näyttelijä Diana Hyland, kuoli rintasyöpään vuonna 1977.

Travolta on aktiivinen skientologi. Hän liittyi Skientologiakirkkoon vuonna 1974 ennen kuin hänestä oli vielä tullut suuri tähti. Travolta on markkinoinut julkisuudessa skientologiaa ja kirkon perustajan L. Ron Hubbardin kehittämää opiskelutekniikkaa. 1990-luvulla hän lobbasi kongressia ja presidentti Clintonia tuomitsemaan skientologian-vastaiset vainot Saksassa. Vuonna 2001 Travolta näytteli L. Ron Hubbardin romaaniin perustuvassa elokuvassa Taistelukenttä Maa.

Travolta on ammattitaitoinen lentäjä. Hänellä on liikennelentäjän lupakirja ja omistuksessaan viisi lentokonetta, muun muassa Boeing 707 -matkustajakone. Vuonna 2001 hän osti tontin Floridan Ocalan Jumbolair Airportista, joka on aidattu yksityinen asuinalue ja lentopuisto, jossa on muun muassa 2 301 metriä pitkä kiitotie.

 Palkinnot 
Travolta on saanut parhaan miespääosan Oscar-ehdokkuudet elokuvista Saturday Night Fever – lauantai-illan huumaa (1977) ja Pulp Fiction – Tarinoita väkivallasta (1994).

Travolta on voittanut kolme Golden Globe -palkintoa, joista yhden roolistaan elokuvassa Get Shorty – hyvä pätkä (1996).

 Valikoitu filmografia 

 Elokuvat Vuosi Nimi Rooli 1976  Carrie  Billy Nolan 1977  Saturday Night Fever – lauantai-illan huumaa  Tony Manero 1978  Grease  Danny Zuko 1981  Blow Out – viimeinen todistaja  Jack Terry 1983  Staying Alive  Tony Manero 1989  The Experts   Hei, kuka puhuu  James 1990  Hei, kuka puhuu myös 1993  Hei, kuka puhuu nyt 1994  Pulp Fiction – Tarinoita väkivallasta  Vincent Vega 1995  Valkoisen miehen taakka  Louis Pinnock Get Shorty – hyvä pätkä  Chili Palmer 1996  Broken Arrow – operaatio erämaassa  Vic Deakins Ihmeiden aika  George Malley Michael – Mikael  Michael 1997  Face/Off – kahdet kasvot  Sean Archer 1998  Veteen piirretty viiva   1999  Kenraalin tytär  Paul Brenner 2000  Lucky Numbers  

 Elokuvat Vuosi Nimi Rooli 2001  Salasana: Swordfish  Gabriel Shear Pelon ilmapiiri  Frank Morrison 2002  Austin Powers ja kultamuna   2003  Basic  John Handy 2004  Tuomari  Howard Saint A Love Song for Bobby Long  Bobby Long Ladder 49 – Asema 49  Mike Kennedy Be Cool  Chili Palmer 2007  Wild Hogs – villit karjut  Woody Stevens Hairspray   Edna Turnblad 2008  Bolt  Bolt 2009  Kaappaus metrossa – Pelham 1 2 3  Ryder Old Dogs  Charlie 2010  From Paris with Love  Charlie Wax 2012  Raakalaiset  Dennis 2016  I am Wrath   Stanley Hill2018  Gotti – viimeinen kummisetä   Speed kills  Ben Aronoff 2019  The Poison Rose  Carson Phillips

 Lähteet 

 Aiheesta muualla 

 Virallinen sivusto 

 Encyclopaedia Britannica: John Travolta 

Luokka:77.4 Elokuvataide
Luokka:Yhdysvaltalaiset elokuvanäyttelijät
Luokka:Hollywood Walk of Fame
Luokka:Skientologit
Luokka:Golden Globe -palkinnon saajat
Luokka:Amerikanitalialaiset
Luokka:Vuonna 1954 syntyneet
Luokka:Elävät henkilöt
Luokka:Seulonnan keskeiset artikkelit